แนวโน้มดัชนีเช้าแกว่งแคบรอจับตาการเมือง
นักวิเคราะห์ฯคาดตลาดหุ้นไทยเช้านี้แกว่งแคบทั้งขึ้นและลง รอดูกระแสการเมืองในประเทศ ขณะเดียวกันก็อิงกระแสต่างชาติไปก่อน
16 มี.ค. 2553

นักวิเคราะห์ฯคาดตลาดหุ้นไทยเช้านี้แกว่งแคบทั้งขึ้นและลง รอดูกระแสการเมืองในประเทศ ขณะเดียวกันก็อิงกระแสต่างชาติไปก่อน
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้คงจะแกว่งตัวในกรอบแคบ ทั้งขาขึ้น-ขาลง เพื่อรอกระแสทางการเมืองที่ยังคงจะต้องติดตามอย่างใกล้ชิดต่อไป เวลานี้ตลาดฯคงจะอิงกระแสต่างชาติไปก่อน เนื่องจากนักลงทุนต่างชาติยังมีความมั่นใจว่าเหตุการณ์ทางการเมืองของไทยสามารถผ่านพ้นไปได้ด้วยดี
ขณะเดียวกันแนวโน้มเศรษฐกิจก็อยู่ในทิศทางของการฟื้นตัว มูลค่าหุ้นก็น่าสนใจ เพียงแต่ตอนนี้ยังมีความกังวลในเรื่องของจีนที่จะมีมาตรการคุมเข้มด้านเศรษฐกิจ แม้ว่าตัวเลขเศรษฐกิจที่ออกมาก็ยังเป็นบวกอยู่ ซึ่งเช้านี้ตลาดหุ้นอื่นในภูมิภาคเอเชียก็มีการแกว่งตัวทั้งในแดนบวก-ลบคละกันไป
"ตอนนี้ตลาดเริ่มชาชินและไม่กลัวเรื่องการเมืองเหมือนเมื่อก่อนแล้ว แต่ก็ยังจะปฏิเสธไม่ได้เลยทีเดียว ซึ่งบ้านเราตอนนี้ก็พุ่งไปที่ประเด็นการเมืองเป็นหลัก เราก็อยากเห็นว่าไม่มีอะไร แต่ก็คาดเดาเหตุการณ์ไม่ได้ ดังนั้นคงจะต้องติดตามไปก่อน"นายเจริญ กล่าว
พร้อมให้แนวรับไว้ที่ 720, 730 จุด แนวต้าน 740, 745 จุด